Funksjonshemmede kan miste gratisparkering
- Vi kommer ikke til å godta dette. Vi synes det er en dårlig løsning å fjerne gratisparkeringen for denne gruppen siden den offentlige transporten ikke er nok tilgjengelig for oss, sier generalsekretær i Funksjonshemmedes fellesorganisasjon Liv Arum til VG Nett. De private parkeringsselskapene har lenge vært avvisende til å avse gratisplasser til funksjonshemmede, skriver Aftenposten. - Argumentene for betalingsfrihet er ikke like sterke i dag som tidligere. Vi har fått teknologiske løsninger som gjør det lettere for funksjonshemmede å betale, sier kommunikasjonsdirektør Pål Gleditsch i EuroPark til avisen.Siden 2004 har to arbeidsgrupper vært i sving for å få på plass nye regler. Den siste gruppen kom med sin innstilling for ett år siden, men Samferdselsdepartementet har fremdeles ikke sendt ut noe forslag til høring. - Vi jobber fortsatt med forslaget. Det er en stor og tung materie, sier seniorrådgiver Espen Rindedal i samferdselsdepartementet.Norges Handikapforbund mener det er viktigere å få nok parkeringsplasser til funksjonshemmede enn å opprettholde betalingsfritaket. - For oss er dette ikke en kamp for gratisordningen, men et ønske om å bli likestilt med andre. Det viktigste for oss er å få reservert et tilstrekkelig antall parkeringsplasser, at de er store nok og at det kommer en bealingsordning som gjør at vi kan betale på vanlig måte, forteller generalsekretær i Norges Handikapforbund Lars Ødegård til VG Nett. Men innad i forbundet er det delte meninger. - Selvfølgelig er det slik at hvis man har oppnådd et gode så er det mange som ikke ønsker å miste det. Men når grunnen til at vi har fritaket er at betalingsløsningene som har vært umulige å bruke nå kan forbedres og oppdateres, har vi prioritert å kjempe for at det er tilstrekkelig antall plasser og gode nok tekniske løsninger, sier Ødegård. Funksjonshemmedes Fellesorganisasjon er uenig i det synet. - De som har tillatelse til å parkere på markerte plasser burde ha et gratis tilbud. Vi kommer til å si tydelig ifra dersom betalingsfritaket forsvinner, sier Arum. (VG Nett/ NTB)
Arbeidet med å få på plass nye felles regler for hele parkeringsbransjen kan føre til at funksjonshemmede mister retten til gratisparkering.